কোনও ‘অনুদান’ নয়, ‘ঘুষ’ই নিয়েছেন দিদির ভাই এবং বোনেরা! 
কলকাতা সফরে এসে জানিয়ে দিলেন ‘নারদনিউজ ডটকমে’র সিইও ম্যাথু স্যামুয়েল।
নারদ-কাণ্ড ঘিরে তৃণমূলের যাবতীয় অভিযোগের জবাব সরেজমিনে দেওয়ার ইচ্ছে অনেকদিন ধরেই ছিল। ‘সুযোগ’ খুঁজছিলেন। শুক্রবার সেই ‘সুযোগ’ কাজে লাগিয়ে দিদির গড়ে এসে ম্যাথু বললেন, ‘‘এটা ঘুষই। কোনওভাবেই অনুদান নয়। অসম্পাদিত ফুটেজ দেখলেই বুঝতে পারবেন। লবিং, ব্যবসার কাজে সব ধরনের সুবিধা দেওয়ার জন্য টাকা নেওয়া হয়েছে।’’
বস্তুত, নির্বাচন চলাকালীন বিভিন্ন সভায় মুখ্যমন্ত্রী বন্দ্যোপাধ্যায় যে সব প্রশ্ন তুলেছিলেন, এদিন তার উত্তরমালা নিয়ে এসেছিলেন গোপন ক্যামেরা অভিযানের কাণ্ডারি। এমনিতে দু’টি হোয়াটসঅ্যাপ নম্বরের কোনওটিরই ‘প্রোফাইল পিক’ নেই। আড়ালে থাকতেই পছন্দ করেন ম্যাথু। এদিন সাংবাদিক বৈঠকের শুরুতেই বললেন, ‘‘নারদ-কাণ্ড আমাকে বাধ্য করেছে প্রকাশ্যে আসতে! ভিডিওটা যে ভেজাল নয়, তা প্রমাণ করতেই প্রকাশ্যে এসেছি।’’
কলকাতা সফরের আগাগোড়া আড়াল থেকে প্রকাশ্যে আসার প্রতীকী ছবিতে মোড়া। কলকাতা বিমানবন্দরে নেমে ছাই রঙের গাড়ির মাঝের আসনে বসেছিলেন। হোটেল থেকে প্রেস ক্লাবে সাংবাদিক বৈঠকে যাওয়ার আগে জানিয়ে দিলেন, গাড়ির সামনের আসনে বসবেন। সকালে স্ত্রী বলেছিলেন, ‘‘যাওয়ার দরকার নেই।’’ শোনেননি। কারণ তাঁর অনেক কিছু শোনানোর আছে। 
তৃণমূলের অভিযোগ, নির্বাচনের আগে নারদ-কাণ্ড আসলে বিজেপি’র কারসাজি। যার প্রেক্ষিতে ম্যাথু বলেন, ‘‘দু’বছর আগে ফুটেজ প্রকাশ করলেও অভিযোগটা একই থাকত! তখনও তো নির্বাচন ছিল। কোনও রাজনৈতিক দলের সঙ্গে আমার যোগাযোগ প্রমাণ করে দেখাক।’’ বিজেপি’র কার্যালয় থেকে ফুটেজ দেখানো প্রসঙ্গে বলেন, ‘‘ফুটেজ তো এখন জনগণের সম্পত্তি। যে কেউ দেখাতে পারে।’’
নারদ-ব্যাখ্যায় রোজই নিত্যনতুন যুক্তি পেশ করছেন তৃণমূলনেত্রী। সম্প্রতি ঘুষের টাকার পরিমাণ নিয়েও কটাক্ষ করেছেন। যার প্রেক্ষিতে ম্যাথুর বক্তব্য, ‘‘যে এক লাখ টাকা নিতে পারে, সে ১০ লাখ টাকাও নিতে পারে! কত টাকা নিয়েছে ভুলে যান! আমি কোথা থেকে এসেছি, তা খতিয়ে দেখেনি। আমার পকেটে কত আছে, তা নিয়ে শুধু চিন্তিত!’’ 
পাশাপাশি ম্যাথু জানিয়েছেন, তৃণমূল সাংসদ ডেরেক ও’ব্রায়েনের বিরুদ্ধে রাজ্যসভার চেয়ারম্যানের কাছে তিনি যে চিঠি পাঠিয়েছেন, তাতে কাজ না হলে দিল্লির থানায়  এফআইআর করবেন।
নারদ-কাণ্ডে অভিযুক্ত ফিরহাদ হাকিম, শোভন চট্টোপাধ্যায়, সুব্রত মুখোপাধ্যায়, মদন মিত্র, শুভেন্দু অধিকারী এবং ইকবাল আহমেদের নির্বাচন এখনও বাকি। এই পরিস্থিতিতে বিষয়টি আদালত এবং লোকসভার নীতি কমিটির বিচারাধীন হওয়ায় ম্যাথুর কর্মসূচিতে আপত্তি জানিয়ে নির্বাচন কমিশনকে চিঠি দিয়েছিল শাসকদল। ‘অনুমতি-জটে’ বাতিল হয় নিউ ব্যারাকপুরের সংবর্ধনা অনুষ্ঠানও। যদিও দ্বিতীয়টির ক্ষেত্রে উদ্যোক্তাদের কিছু ত্রুটি ছিল বলে জানিয়েছেন ‘বেঙ্গল স্টাডি সার্কলে’র আহ্বায়ক অমিতাভ মজুমদার।
শাসকদলের আপত্তি অবশ্য টেকেনি। ভেটকি-পাতুরি দিয়ে মধ্যাহ্নভোজন সেরে সাংবাদিক বৈঠকে আগাগোড়া তৃণমূলনেত্রীকে ‘দিদি’ সম্বোধনে শাসকদলের অস্বস্তি দ্বিগুণ করেছেন ম্যাথু। তারপর সন্ধ্যায় শহর ছেড়ে ফিরে   গিয়েছেন দিল্লি।